A BIZOTTSÁG 560/2009/EK RENDELETE
(2009. június 26.)
a .eu felső szintű domain bevezetésére és funkcióira vonatkozó általános szabályok, valamint a bejegyzésre irányadó elvek megállapításáról szóló 874/2004/EK rendelet módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a .eu felső szintű domain bevezetéséről szóló, 2002. április 22-i 733/2002/EK európai parlamenti és tanácsi rendeletre (1) és különösen annak 5. cikke (1) bekezdésére,
a 733/2002/EK rendelet 5. cikke (1) bekezdésével összhangban a nyilvántartóval folytatott konzultációt követően,
mivel:
(1)
A 874/2004/EK bizottsági rendelet (2) 6. cikke harmadik bekezdése úgy rendelkezik, hogy amint a megfelelő nemzetközi szabványok rendelkezésre állnak, a nyilvántartó a hivatalos nyelvek ábécéiben szereplő bármely karaktert tartalmazó domainnevet köteles bejegyezni.
(2)
A közösség hivatalos nyelvei több alfabetikus karaktert tartalmaznak, mint amennyi a szakaszos bejegyzés a 874/2004/EK rendelet IV. fejezetében előírt időtartamának kezdetekor rendelkezésre állt.
(3)
Mostanra azonban technikailag lehetségessé vált a .eu felső szintű domain alatt (a továbbiakban: „TLD”) olyan, a közösség hivatalos nyelvein írott neveket is bejegyezni, amelyek alfabetikus karaktereinek bejegyzésére korábban nem volt lehetőség.
(4)
Gondoskodni kell arról, hogy az érintett felek értesüljenek az új karakterekről, még mielőtt azok felhasználására lehetőség nyílik a nevek .eu TLD-n történő bejegyzése során. Ennek érdekében szükséges, hogy a nyilvántartó előzetesen közzétegye, mely alfabetikus karakterekkel bővül a nevek .eu TLD alá történő bejegyzése során rendelkezésre álló karakterek köre.
(5)
A 874/2004/EK rendelet 9. cikkének második bekezdése alapján a Bizottság kérte a nyilvántartót, hogy közvetlenül a .eu TLD alá jegyezzen be domainneveket a Közösség intézményei és szervei számára. Mivel technikailag lehetségessé vált a .eu TLD alá olyan, a közösség hivatalos nyelvein írott neveket is bejegyezni, amelyek alfabetikus karaktereinek bejegyzésére a szakaszos bejegyzés a 874/2004/EK rendelet IV. fejezetében előírt időtartamának kezdetekor nem volt lehetőség, a Bizottságnak meg kell adni a lehetőséget arra, hogy a nyilvántartótól a már kérvényezett nevek mellett olyan domain nevek felvételét is kérje, amelyek a kérdéses karaktereket tartalmazzák.
(6)
A tagállamok, tagjelölt országok és az Európai Gazdasági Térség tagállamai kérvényezték neveiknek a 874/2004/EK rendelet 8. cikkének megfelelő bejegyzését, illetve fenntartását. A kérdéses nevek jegyzéke a 874/2004/EK rendelet mellékletében található. Lévén, hogy mostanra technikailag lehetségessé vált a Közösség hivatalos nyelveinek azon alfabetikus karaktereit tartalmazó nevek bejegyzése is a .eu TLD alá, amely karakterek a szakaszos bejegyzés a 874/2004/EK rendelet IV. fejezetében előírt időtartamának kezdetekor még nem álltak rendelkezésre, egyes országok kérvényezték az említett jegyzék kibővítését.
(7)
Annak érdekében tehát, hogy megfelelően figyelembe lehessen venni a korábban nem felhasználható karaktereket tartalmazó neveket, indokolt a 874/2004/EK rendelet mellékletét képező jegyzék naprakésszé tétele.
(8)
A 874/2004/EK rendeletet ennek megfelelően módosítani kell.
(9)
Mivel az európai polgároknak és vállalkozásoknak is érdekükben áll a Közösség hivatalos nyelvein olyan nevek mihamarabbi bejegyzése, amelyek a szakaszos bejegyzés a 874/2004/EK rendelet IV. fejezetében előírt időtartamának kezdetekor még nem rendelkezésre álló alfabetikus karaktereket tartalmaznak, e rendelet hatálybalépése nem késleltethető indokolatlanul.
(10)
Az e rendeletben előírt intézkedések összhangban vannak a hírközlési bizottság véleményével (3),
ELFOGADTA EZT A RENDELETET:
1. cikk
A 874/2004/EK rendelet a következőképpen módosul:
1.
A 6. cikk a következőképpen módosul:
a)
Az első, második és harmadik bekezdés (1), (2) és (3) bekezdésként számozódik.
b)
A negyedik bekezdés helyébe a következő szöveg lép:
„(4) Amennyiben technikailag lehetségessé válik a .eu TLD alá a hivatalos nyelvek azon alfabetikus karaktereit tartalmazó nevek bejegyzése is, amely karakterek a szakaszos bejegyzés IV. fejezetben előírt időtartamának kezdetekor még nem álltak rendelkezésre, a nyilvántartó honlapján közzéteszi, hogy lehetőség nyílik a kérdéses karaktereket tartalmazó neveknek a .eu TLD alá történő bejegyzésére.
A kihirdetés tartalmazza a kérdéses karakterek jegyzékét és megállapítja, hogy mely időponttól kezdve van lehetőség a karaktereket tartalmazó .eu domain nevek bejegyzésére.
A kihirdetést legkésőbb a fenti időpont előtt három hónappal közzé kell tenni.
(5) A nyilvántartó nem köteles olyan funkciók ellátására, amelyekhez a hivatalos nyelvek közé nem tartozó nyelv használata szükséges.”
2.
A 9. cikk a következőképpen módosul:
a)
Az első és második bekezdés (1) és (2) bekezdésként számozódik.
b)
A szöveg a következő (3) bekezdéssel egészül ki:
„(3) Amennyiben technikailag lehetségessé válik a .eu TLD alá a hivatalos nyelvek azon alfabetikus karaktereit tartalmazó nevek bejegyzése is, amely kerekterek a szakaszos bejegyzés IV. fejezetben előírt időtartamának kezdetekor még nem álltak rendelkezésre, a nyilvántartó értesíti erről a Bizottságot.
Ezen értesítést, amelynek a 6. cikk (4) bekezdésében említett kihirdetés időpontját is tartalmaznia kell, legkésőbb egy hónappal a kihirdetést megelőzően el kell küldeni.
A Bizottság a 6. cikk (4) bekezdésének megfelelő kihirdetés időpontja előtt legkevesebb tíz munkanappal felkéri a nyilvántartót, hogy jegyezze be mindazokat a kérdéses karaktereket tartalmazó domainneveket, amelyeket a Bizottság a közösségi intézmények és szervek használatára közvetlenül a .eu TLD alatt kíván fenntartani.”
3.
A 11. cikk negyedik albekezdésében a „6. cikk harmadik bekezdésére” való hivatkozás helyébe a „6. cikk (3) bekezdésére” való hivatkozás lép.
4.
Az 1. cikk (1) bekezdésének első albekezdésében a „6. cikk első bekezdésére” való hivatkozás helyébe a „6. cikk (1) bekezdésére” való hivatkozás lép.
5.
A melléklet helyébe e rendelet melléklete lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2009. június 26-án.